พระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาค ประจำภาคเหนือ พ.ศ. 2539

พระราชกฤษฎีกา

พระราชกฤษฎีกา
จัดตั้งคณะกรรมการวินิจฉัยร้องทุกข์ภูมิภาค
ประจำภาคเหนือ
พ.ศ. ๒๕๓๙

ภูมิพลอดุลยเดช ป.ร.
ให้ไว้ ณ วันที่ ๒๓
กันยายน พ.ศ. ๒๕๓๙
เป็นปีที่ ๕๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ
เพื่อให้มีการพิจารณาเรื่องร้องทุกข์ภายในท้องที่เป็นการประจำ

อาศัยอำนาจตามความในมาตรา ๑๗๘
ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ และมาตรา ๕๒ วรรคสอง และมาตรา ๖๗
แห่งพระราชบัญญัติคณะกรรมการกฤษฎีกา พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ
พ.ศ. ๒๕๓๙

มาตรา ๒[๑] 
พระราชกฤษฎีกานี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งคณะกรรมการวินิจฉัยร้องทุกข์ภูมิภาคขึ้นที่จังหวัดเชียงใหม่ เรียกว่า
คณะกรรมการวินิจฉัยร้องทุกข์ภูมิภาคประจำภาคเหนือ

มาตรา ๔ 
ให้คณะกรรมการวินิจฉัยร้องทุกข์ภูมิภาคประจำภาคเหนือมีเขตอำนาจตลอดท้องที่จังหวัดเชียงใหม่
จังหวัดเชียงราย จังหวัดตาก จังหวัดน่าน จังหวัดพะเยา จังหวัดพิษณุโลก จังหวัดเพชรบูรณ์
จังหวัดแพร่ จังหวัดแม่ฮ่องสอน จังหวัดลำปาง จังหวัดลำพูน และจังหวัดอุตรดิตถ์

มาตรา ๕ 
ให้คณะกรรมการวินิจฉัยร้องทุกข์ภูมิภาคตามมาตรา ๔ มีอำนาจพิจารณาเรื่องร้องทุกข์
ดังต่อไปนี้
(๑) เรื่องร้องทุกข์ที่ผู้ร้องทุกข์มีภูมิลำเนาอยู่ในเขตอำนาจ
(๒) เรื่องร้องทุกข์ที่เหตุแห่งการร้องทุกข์เกิดขึ้นในเขตอำนาจ
(๓) เรื่องร้องทุกข์ที่เกี่ยวด้วยอสังหาริมทรัพย์หรือสิทธิหรือประโยชน์อันเกี่ยวด้วยอสังหาริมทรัพย์ที่ตั้งอยู่ในเขตอำนาจ

มาตรา ๖ 
ให้สำนักงานคณะกรรมการกฤษฎีกาจัดตั้งสำนักงานคณะกรรมการวินิจฉัยร้องทุกข์ภูมิภาคประจำภาคเหนือขึ้นที่จังหวัดเชียงใหม่เพื่อทำหน้าที่เป็นหน่วยงานธุรการของคณะกรรมการวินิจฉัยร้องทุกข์ภูมิภาคประจำภาคเหนือ

มาตรา ๗ 
บรรดาเรื่องร้องทุกข์ที่อยู่ในเขตอำนาจของคณะกรรมการวินิจฉัยร้องทุกข์ภูมิภาคประจำภาคเหนือ
ซึ่งได้ยื่นต่อคณะกรรมการวินิจฉัยร้องทุกข์ไว้แล้ว หรือยังคงอยู่ในระหว่างการพิจารณาของคณะกรรมการวินิจฉัยร้องทุกข์
ก่อนวันที่พระราชกฤษฎีกานี้ใช้บังคับ ให้ยังคงพิจารณาวินิจฉัยโดยคณะกรรมการวินิจฉัยร้องทุกข์ต่อไป
เว้นแต่คณะกรรมการวินิจฉัยร้องทุกข์ที่พิจารณาเรื่องร้องทุกข์นั้นหรือเลขาธิการคณะกรรมการกฤษฎีกาเห็นเป็นการสมควร
หรือเพื่ออำนวยความสะดวกให้แก่ผู้ร้องทุกข์จะมอบให้คณะกรรมการวินิจฉัยร้องทุกข์ภูมิภาคประจำภาคเหนือ
เป็นผู้พิจารณาวินิจฉัยก็ได้

มาตรา ๘ 
ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
บรรหาร  ศิลปอาชา
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรอำนวยความสะดวกให้แก่ประชาชนในส่วนภูมิภาค
ในการร้องทุกข์ จึงสมควรจัดตั้งคณะกรรมการวินิจฉัยร้องทุกข์ภูมิภาคประจำภาคเหนือขึ้นโดยให้มีเขตอำนาจตลอดท้องที่ภาคเหนือของประเทศไทย
ซึ่งได้แก่ท้องที่จังหวัดเชียงใหม่ จังหวัดเชียงราย จังหวัดตาก จังหวัดน่าน จังหวัดพะเยา
จังหวัดพิษณุโลก จังหวัดเพชรบูรณ์ จังหวัดแพร่ จังหวัดแม่ฮ่องสอน จังหวัดลำปาง
จังหวัดลำพูน และจังหวัดอุตรดิตถ์ เพื่อพิจารณาเรื่องร้องทุกข์ในท้องที่ดังกล่าวเป็นการประจำ  จึงจำเป็นต้องตราพระราชกฤษฎีกานี้

วีราภรณ์/สัญชัย/ตรวจ
๒๗ มกราคม ๒๕๔๙

โชติกานต์/ปรับปรุง
๒๐ มิถุนายน ๒๕๕๙

[๑] ราชกิจจานุเบกษา
เล่ม ๑๑๓/ตอนที่ ๕๔ ก/หน้า ๒๒/๒๒ ตุลาคม ๒๕๓๙